**Szeptember végén újra Kutatók Éjszakája a Pécsi Tudományegyetemen**

Az Európa-szerte megrendezett Kutatók Éjszakája hagyományosan minden év szeptember utolsó péntekén várja a tudomány iránt érdeklődőket. 2018-tól a rendezvény már kétnapos: péntek délutántól szombat estig mutatják be a tudomány fontosságát és a kutatói életpálya színességét látványos, interaktív, sokszínű programjainkkal. A Pécsi Tudományegyetemen, 2022-ben szeptember 30-án rendezik meg a programokat.

A koronavírus járvány is demonstrálta a tudomány fontosságát világunk jövőjének alakítása során. A kutatás-fejlesztés és az innováció; az új, tudásintenzív termékek előállítása Európa jövőbeli versenyképességének a záloga. Éppen ezért kiemelt fontosságú a kutató személyének bemutatása a társadalomnak és a fiatalok figyelmének felhívása a kutatói és fejlesztői karrier lehetőségére.

Az első Kutatók Éjszakáján még csak néhány intézmény nyitotta meg kapuit, és szervezett érdekes programokat, 2021-ben viszont már közel 50 magyarországi település 200-nál több helyszínén 2500 program várta a sok tízezer érdeklődőt. Európa-szerte közel félezer városban több mint egymillióan vettek részt a tudomány ünnepén.

A Pécsi Tudományegyetem közel 200 izgalmas programmal várja a látogatókat, több mint 10 helyszínen nyílnak ki idén is az Egyetem kapui, a laboratóriumok és kutatóhelyek ajtajai.



**A PTE 2022. évi programajánlója:**

Állam- és Jogtudományi Kar

* Festmény a blokkláncon, avagy mi is az az NFT?

Általános Orvostudományi Kar

* A halál birodalma - Csontkamrák és koponyaházak kulturális, tudományos háttere, képes bemutatóval
* Amiről a csontok mesélnek
* Véletlen felfedezések a gyógyszerkutatásban

Bölcsészet- és Társadalomtudományi Kar

* Humanista malacok az éjszakában
* A Francia Idegenlégió magyar és spanyol tagjai az indokínai háború során
* Mi újság a flow kutatásban a 21. században? Gondolatok a flow, az agy és a zenetanítás kapcsolatáról

Egészségtudományi Kar

* Babázzunk együtt
* Elsősegélynyújtás szakszerűen, látványos sebimitációval
* Vizsgáljunk sejteket! Interaktív mikroszkópozás

Gyógyszerésztudományi Kar

* Gyógynövényből illóolaj
* A feledékenység, avagy a „Hová is tettem?” biológiája
* Metsszünk és fessünk agyat együtt!

Klinikai Központ

* Gyilkos molekulák-klinikai toxikológia
* Hogyan készülnek a fogszínű tömések
* Sürgősen a sürgősségire. Mi történik a színfalak mögött?

Közgazdaságtudományi Kar

* A sikeres munkavállalás titka, avagy mit ér manapság egy diploma?
* Így látunk mi a fogyasztó szemével: Eye Tracking kutatás testközelben
* Mennyire izgalmas a Bajnokok Ligája?

Természettudományi Kar

* Élet a Naprendszerben: A szükséges hozzávalók
* Meghökkentő fizikai kísérletek
* Mit rejt a víz? Ismerkedés a vízi élőlényekkel

Pécsi Tudományegyetem Szentágothai János Kutatóközpont

* Denevér- és vírusvadászat a világ trópusain
* Vajon a sejtek beszélgetnek egymással?
* Mitől hogyan fáj a hasunk? És hogyan kell megkeresni az igazi okát? Interaktív előadás gyakorló klinikai gasztroenterológussal

Pécsi Tudományegyetem 3D Nyomtatási Központ

* Látogatás a 3D nyomtatási központba - Fedezd fel a jövő technológiáját!

**Kiket várnak? Mindenkit!**

Bár a kezdeményezés elsősorban a kutatói pálya népszerűsítését szolgálja, ezért leginkább a tizen- és huszonévesekre számít, a programok vonzók és elég érdekesek ahhoz, hogy a kisgyerekektől a legidősebbekig mindenki megtalálja a számára izgalmas eseményeket, részt vehet valós kísérletekben.

A szervezők célja a diákok, szüleik, tanáraik és az egész nagyközönség számára bemutatni, hogy a műszaki és a természettudományok a mindennapjainkban milyen mértékben szövik át életünket, mennyire fontosak ezek a szakterületek a folyamatok leírásához, megértéséhez, új összefüggések felfedezéséhez; ahhoz, hogy jobban megértsük a körülöttünk lévő világot. Ezen túlmenően támogassa a közoktatási és felsőoktatási intézmények, illetve a gyakorlati helyet biztosító vállalatok együttműködését, népszerűsítse a tudományt, a tudományos és innovációs tevékenységet és a kutatói életpályát.



Minden érdeklődőt sok szeretettel várnak!

**Részletes programkínálatunk az alábbi platformon érhető el szeptember közepétől:**

<http://kutatokejszakaja.pte.hu/>

Kapcsolat:

Gál-Balogh Réka

+360302787835

PTE Kutatók Éjszakája koordinátor
<https://www.ttk.pte.hu/karunkrol/a-kar-munkatarsai/gal-balogh-reka>